ລມຕ ປ້ອງກັນປະເທດ ສະຫະລັດ ຢ້ຽມຢາມອີຣັກ
ທ່ານ Panetta ມີກໍານົດທີ່ຈະ ພົບປະກັບພວກຜູ້ນໍາຂອງອີຣັກ ອັນຮວມທັງປະທານາທິບໍດີ​ Nouri al-Maliki ນໍາ.
ລັດຖະມົນຕີປ້ອງກັນປະເທດສະຫະລັດ ທ່ານ Leon Panetta ກ່າວວ່າ ສະຫະລັດ ແມ່ນມີຄວາມເປັນຫ່ວງຫລາຍ ກ່ຽວກັບເລື່ອງທີ່ອີຣານທີ່ໄດ້ສະໜອງອາວຸດໃຫ້ແກ່ ພວກຫົວຕໍ່ສູ້ໃນອີຣັກນັ້ນ ຊຶ່ງທ່ານໄດ້ສະແດງຄວາມເຫັນທີ່ວ່ານີ້ໃນຂະນະທີ່ທ່ານຕຽມ ຕົວຈະພົບປະກັບພວກຜູ້ນໍາຂອງຂອງອີຣັກ ກ່ຽວກັບອານາຄົດຂອງກອງທະຫານສະຫະ ລັດໃນປະເທດດັ່ງກ່າວນັ້ນ ທ່ານ Panetta ໄດ້ບອກກັບທະຫານສະຫະລັກກຸ່ມນຶ່ງ ທີ່ກຸງ Baghdad ໃນວັນຈັນ ມື້ນີ້ວ່າ ສະຫະລັດບໍ່ສາມາດທີ່ຈະປ່ອຍໃຫ້ການປະກອບອາວຸດໃຫ້ພວກກະບົດອີຣັກ ນັ້ນດໍາເນີນສືບຕໍ່ໄປໄດ້ແລະຈະຫາທາງແກ້ໄຂສະພາບການດັ່ງກ່າວ ນີ້ໂດຍກົງ ທາງການສະຫະລັດໄດ້ກ່າວຫາອີຣານວ່າ ເປັນຜູ້ສົ່ງອາວຸດໃຫ້ພວກກຸ່ມຫົວຮຸນແຮງ ນິກາຍ Shi'ite ທີ່ໄດ້ນໍາໃຊ້ອາວຸດເຫລົ່ານັ້ນໃນການສັງຫານພວກທະຫານອະເມຣິກັນ ສ່ວນໃຫຍ່ໃນຈໍານວນ 15 ຄົນ ທີ່ເສຍຊີວິດ ໃນເດືອນແລ້ວນີ້ ຊຶ່ງເປັນເດືອນທີ່ສູນເສຍ ຊີວິດທະຫານອະເມຣິກັນຫຼາຍທີ່ສຸດໃນສົງຄາມທີ່ອີຣັກໃນ ຮອບ 2 ປີ ທ່ານ Panetta ໄດ້ມີໝາຍກໍານົດທີ່ຈະພົບປະກັບພວກຜູ້ນໍາຂອງຂອງອີຣັກ ອັນຮວມ ທັງປະທານາທິບໍດີ Nouri al-Maliki ແລະຈະກົດດັນໃຫ້ທາງອີຣັກ ຕັດສິນໃຈວ່າ ພວກເຂົາເຈົ້າຕ້ອງການທີ່ຈະໃຫ້ກໍາລັງທະຫານສະຫະລັດມີໜ້າຢູ່ທີ່ນັ້ນຕໍ່ໄປກາຍກໍານົດ ທີ່ວາງໄວ້ນັ້ນຄືທ້າຍປີນີ້ຫຼືບໍ່ ນອກນີ້ທ່ານຍັງຈະຊຸກຍູ້ໃຫ້ພວກຜູ້ນໍາອີຣັກ ດໍາເນີນການ ຫລາຍຂຶ້ນເພື່ອຕໍ່ສູ້ກັບກຸ່ມຫົວຮຸນແຮງ Shi'ite ນັ້ນ ສະຫະລັດມີກໍານົດຈະຖອນກອງທະຫານຈໍານວນ 46 ພັນຄົນທີ່ຍັງເຫລືອ ຢູ່ໃນອີຣັກນັ້ນ ອອກໄປພາຍໃນວັນທີ 31 ເດືອນທັນວາປີນີ້ ຕາມສັນຍາທີ່ໄດ້ຕົກລົງກັນກັບທາງລັດຖະ ບານອີຣັກໃນປີ 2008 ນັ້ນ ແຕ່ທາງເຈົ້າໜ້າທີ່ຂອງທັງສອງຝ່າຍໄດ້ສະແດງຄວາມ ເປັນຫ່ວງກ່ຽວກັບຄວາມສາມາດຂອງລັດຖະບານອີຣັກ ໃນການທີ່ຈະຮັກສາຄວາມ ປອດໄພຂອງຕົນເອງໄດ້ຫລືບໍ່ ຫຼັງຈາກທີ່ກອງທະຫານສະຫະລັດຖອນອອກຈາກໄປ ອີຣັກແລ້ວນັ້ນ